C 498/48
LV
Eiropas Savienības Oficiālais Vēstnesis
30.12.2022.
Ceļā uz jaunu Eiropas strukturālo un investīciju fondu stratēģisko satvaru ...
35. konstatē zināmu tendenci attiecībā uz investīciju fondu skaita pieaugumu ES līmenī; dažiem fondiem piemēro tiešu pārvaldību, dalītu pārvaldību (piemēram, Eiropas strukturālajiem un investīciju fondiem, ESI fondiem) vai valsts vadošo lomu to īstenošanā (nacionālajiem atveseļošanas un noturības plāniem, ko atbalsta ar ANM);
36. pauž bažas par pašreizējo tendenci palielināt ESI fondu pārnesi uz citām politikas jomām vai programmām, piemēram, nacionālajiem atveseļošanas un noturības plāniem vai tādām tiešā pārvaldībā esošām programmām kā programma “Apvārsnis Eiropa”; šajā sakarā stingri iebilst pret kohēzijas politikas un Eiropas Lauksaimniecības fonda lauku attīstībai (ELFLA) līdzekļu pārnesi uz ANM; ANM, kura pamatā ir LESD 175. pants, ir paredzēts, lai papildinātu kohēzijas politikas centienus sasniegt LESD 174. panta mērķus, nevis otrādi; turklāt atgādina, ka kohēzijas politika jau ir nozīmīgs ieguldījums ES zaļajās investīcijās un ES enerģētiskajā neatkarībā; tādēļ secina, ka ES līdzekļu recentralizācija, pārnesot iepriekš minētos līdzekļus uz ANM, nav pamatota;
37. norāda, ka šai tendencei ir divējāda nelabvēlīga ietekme, kas, no vienas puses, samazina kohēzijas politikas kā ilgtermiņa attīstības politikas efektivitāti un, no otras puses, pazemina to līdz vienkāršai budžeta pozīcijai Eiropas Savienības daudzgadu finanšu shēmā;
38. tādēļ prasa Eiropas Komisijai izstrādāt jaunu stratēģisko satvaru laikposmam pēc 2027. gada, galveno uzmanību pievēršot partnerībai un daudzlīmeņu pārvaldībai un paredzot vispārējus noteikumus visiem Eiropas Savienības investīciju fondiem ar teritoriālo dimensiju, proti, ESI fondiem, iespējamajam gaidāmajam Sociālajam klimata fondam, ELFLA un turpmākajam ANM, ja nepieciešams;
39.
īpaši uzsver nepieciešamību no jauna integrēt ELFLA šajā jaunajā stratēģiskajā satvarā;
40. aicina arī pievērst īpašu uzmanību Eiropas Sociālā fonda (ESF) nākotnei, lai tajā iekļautu spēcīgāku teritoriālo dimensiju un palielinātu vietējo un reģionālo pašvaldību lomu tā īstenošanā;
… kura mērķis būtu faktiski vienkāršot ESI fondu īstenošanu … 41. atzīmē, ka kohēzijas politikas tiesiskais regulējums laikposmam no 2021. līdz 2027. gadam ietver būtiskus vienkāršošanas pasākumus, piemēram, vienkāršotu izmaksu iespēju paplašināšanu, kuri būs jānovērtē pēc to piemērošanas 2021.–2027. gada plānošanas ietvaros;
42. tomēr atgādina: arvien vairāk fondu un noteikumu, termiņu un kārtības fondu līdzekļu izmantošanai saskaņā ar dalītu pārvaldību pēdējā laikā ir palielinājusi administratīvo slogu fondu vadošajām iestādēm, kuras bieži vien darbojas reģionālā līmenī;
43. konstatē, ka šis administratīvais slogs kavē ESI fondu izmantošanu, par ko bieži vien par atbildīgiem tiek uzskatīti reģioni, un tas grauj ES iedzīvotāju acīs priekšstatu par kohēzijas politiku kā efektīvu investīciju politiku;
44. atgādina, ka reģioniem ir izšķiroša loma, lai ESI fondu īstenošanu padarītu atvērtāku un tos sasaistītu ar konkrētai vietai pielāgotu pieeju teritoriālo attīstības stratēģiju atbalstīšanas nolūkā;
45. jau tagad aicina Komisiju sākt ilgtermiņa pārdomu procesu, kurā tiktu iesaistītas ESI fondu pārvaldības iestādes reģionālā līmenī, ar mērķi vienkāršot pārvaldības, kontroles un revīzijas noteikumus un panākt faktisku reformu, ņemot vērā nākamo kohēzijas politikas tiesību aktu kopumu laikposmam pēc 2027. gada;
46. lai atjaunotu ESI fondu pievilcību projektu virzītājiem, atkārto Eiropas Reģionu komitejas prasīto, proti, īstenot savstarpējas uzticēšanās līgumu starp Eiropas Komisiju un kohēzijas politikas vadošajām iestādēm, lai programmas ar ļoti zemu atlikušo kļūdu īpatsvaru 2021.–2027. gada plānošanas periodā varētu gūt labumu no pārvaldības, kontroles un revīzijas noteikumu vienkāršošanas nākamajā plānošanas periodā;